Likumprojekts

**Grozījumi Finanšu instrumentu tirgus likumā**

Izdarīt Finanšu instrumentu tirgus likumā (Latvijas Republikas Saeimas un Ministru Kabineta Ziņotājs, 2004, 2. nr.; 2005, 10., 14. nr.; 2006, 14. nr.; 2007, 10., 22. nr.; 2008, 13., 14., 23. nr.; 2009, 7., 22. nr.; Latvijas Vēstnesis, 2011, 16. nr.; 2012, 56., 100., 186. nr.; 2013, 142., 193. nr.; 2014, 92. nr.; 2015, 124., 222. nr.; 2016, 31., 115., 254. nr.; 2017, 196., 222. nr.; 2018, 132. nr.; 2019, 52., 132., 257A. nr.; 2020, 119A. nr.) šādus grozījumus:

1. Aizstāt visā likumā, izņemot pārejas noteikumus, vārdus "Finanšu un kapitāla tirgus komisija" (attiecīgā locījumā) ar vārdiem "Latvijas Banka" (attiecīgā locījumā).

2. Aizstāt visā likumā vārdus "normatīvie noteikumi" (attiecīgā locījumā) ar vārdu "noteikumi" (attiecīgā locījumā).

3. Aizstāt visā likumā vārdu "Komisija" (attiecīgā locījumā) ar vārdiem "Latvijas Banka" (attiecīgā locījumā), izņemot 1. panta pirmās daļas 5., 45., 80. punktu, ceturto un piekto daļu, 3. panta 1.1daļas 1., 2., 3. un 10. punktu, 10. panta vienpadsmito daļu, 27. panta četrpadsmito daļu, 32. panta piekto daļu, 35.1panta divpadsmito un piecpadsmito daļu, 35.2panta pirmo daļu, 35.3panta otro daļu, 55. panta 5.4daļu, 55.11panta ceturtās daļas otro punktu, 59.7panta pirmo daļu, 61.1panta septīto daļu, 62. panta astoto daļu, 63.1panta 4.1daļas 1. punktu, sesto un septīto daļu, 95.3panta otro teikumu, 100.15panta otro un ceturto daļu, 101. panta astoto un piecpadsmito daļu, 107. panta otrās daļas 1. punktu, 107.1panta otro daļu, 113.3panta pirmo un otro daļu, 120. panta ceturto daļu, 126.2panta divpadsmitās daļas 1. punkta "d" apakšpunktu un 12.2daļu, 128. panta 8.2daļas 2. punktu, divpadsmito, 12.1 un 12.3daļu, 128.2panta septīto un desmito daļu, 128.3panta septīto daļu, 132.1panta piektās daļas pirmo teikumu, 133.4panta trīspadsmito daļu, 133.14panta astotās daļas otro teikumu, 133.15panta sesto un astoto daļu, 133.18 un 133.19pantu, 133.20panta ceturto daļu, 140. panta divpadsmito un trīspadsmito daļu, 143. panta piecpadsmito daļu un 150. panta desmito daļu, kā arī vārdu savienojumu "Eiropas Komisija" (attiecīgā locījumā) 28. panta ceturtajā daļā, 40.1panta otrajā daļā, 64.3panta trešajā daļā, 123.5panta otrajā daļā, 140. panta otrajā un piektajā daļā, 140.1panta otrajā daļā, 140.2panta otrajā daļā un 147. pantā, vārdu savienojumu "revīzijas komisijas" 132. panta pirmajā daļā, vārdu savienojumu "Komisijas 2016. gada 1. decembra deleģētajā regulā" 133.14panta pirmajā daļā, vārdu savienojumu "Komisijas 2006. gada 10. augusta regulas" 143. panta piektajā daļā, vārdu savienojumu "vērtspapīru komisiju" 145. panta pirmajā daļā, pārejas noteikumus un informatīvās atsauces uz Eiropas Savienības direktīvām.

4. Aizstāt visā likumā, izņemot pārejas noteikumus, vārdus "finanšu un kapitāla tirgus" (attiecīgā locījumā) ar vārdiem "finanšu tirgus" (attiecīgā locījumā).

5. Aizstāt visā likumā vārdu "terorisma" ar vārdiem "terorisma un proliferācijas".

6.  4. pantā:

izteikt pirmo daļu šādā redakcijā:

"(1) Likumā noteiktajos gadījumos Latvijas Banka izdod administratīvos aktus.";

izteikt ceturtās daļas ievaddaļu šādā redakcijā:

"(4) Latvijas Bankas izdotu administratīvo aktu apstrīdēšana un pārsūdzēšana neaptur to izpildi, ja Latvijas Bankas izdotais administratīvais akts ir lēmums:".

7.  4.1pantā:

aizstāt pirmajā un trešajā daļā vārdu "pārraugot" ar vārdu "uzraugot";

aizstāt ceturtajā daļā vārdu "pārraudzītu" ar vārdu "uzraudzītu".

8. Izteikt 10. panta desmito daļu šādā redakcijā:

"(10) Šā panta trešajā un devītajā daļā minētā Latvijas Bankas izdotā administratīvā akta apstrīdēšana un pārsūdzēšana neaptur tā izpildi."

9. Izslēgt 20. panta otrajā daļā vārdu "emisijas".

10. Aizstāt 39.2panta piektajā daļā vārdu "starpniekam" ar vārdu "partnerim".

11. Izslēgt 46. panta sestajā daļā vārdu "emisijas".

12.  103.2pantā:

aizstāt vienpadsmitajā daļā vārdu "pārsūdzēts" ar vārdiem "apstrīdēts un pārsūdzēts";

aizstāt trīspadsmitajā daļā vārdus "tiek pārsūdzēts, šī pārsūdzēšana neaptur tā izpildi" ar vārdiem "tiek apstrīdēts un pārsūdzēts, tas neaptur šā administratīvā akta izpildi".

13. Izteikt 142.2panta septīto daļu šādā redakcijā:

"(7) Šā panta pirmajā, trešajā un ceturtajā daļā minētā Latvijas Bankas izdotā administratīvā akta apstrīdēšana un pārsūdzēšana neaptur tā izpildi."

14. Papildināt 145. panta trešās daļas pirmo teikumu pēc vārda "izpaušanu" ar vārdiem "un ir ievērotas Latvijā spēkā esošās prasības personu datu aizsardzības jomā".

15. Izteikt 146. pantu šādā redakcijā:

"**146. pants. Ierobežotas pieejamības informācija**

(1) Informācija par ieguldījumu brokeru sabiedrību un tās klientu, ieguldījumu brokeru sabiedrības un tās klienta darbību, kā arī par citiem šajā likumā minētajiem finanšu instrumentu tirgus dalībniekiem un to darbību, to klientiem un to darbību, kura iepriekš nav bijusi likumā noteiktajā kārtībā publicēta vai kuras izpaušanu nenosaka citi likumi, vai kuru par publiski pieejamu nav apstiprinājusi Komisija, šā panta kārtībā no dalībvalstīm, ārvalstīm un šo valstu personām, struktūrām un iestādēm saņemtā informācija uzskatāma par ierobežotas pieejamības informāciju, un tā ir izpaužama trešajām personām tikai pārskata vai apkopojuma veidā tā, lai nebūtu iespējams identificēt kādu konkrētu ieguldījumu brokeru sabiedrību vai tās klientu, citu šajā likumā minētu finanšu instrumentu tirgus dalībnieku vai tā klientu. Šādai informācijai ir ierobežotas pieejamības statuss arī tad, ja ieguldījumu brokeru sabiedrībai vai citiem šajā likumā minētajiem finanšu instrumentu tirgus dalībniekiem pasludināts maksātnespējas vai likvidācijas process vai tie likvidēti.

(2) Šā panta pirmajā daļā minēto informāciju drīkst izpaust trešajām personām, kurām tā nepieciešama savu likumā noteikto funkciju veikšanai, tikai ar Komisijas, attiecīgās dalībvalsts vai ārvalsts uzraudzības institūcijas iepriekšēju rakstveida piekrišanu un tikai tādiem mērķiem, kādiem Komisija vai attiecīgā uzraudzības institūcija piekritusi izpaust šo informāciju.

(3) Ierobežotas pieejamības informāciju, kuru Komisija ir saņēmusi no dalībvalsts vai ārvalsts uzraudzības institūcijas, tā ir tiesīga izmantot, veicot savas funkcijas:

1) lai pārbaudītu informāciju, ko ieguldījumu brokeru sabiedrības sniegušas nolūkā saņemt licenci ieguldījumu pakalpojumu sniegšanai;

2) lai pārliecinātos par kredītiestādes vai ieguldījumu brokeru sabiedrības darbības atbilstību likuma prasībām;

3) lai piemērotu likumos noteikto atbildību par šā likuma pārkāpumiem;

4) tiesvedībā, kurā tiek pārsūdzēti Komisijas pieņemtie lēmumi vai tās faktiskā rīcība;

5) lai uzraudzītu finanšu instrumentu tirdzniecības vietu darbību;

6) tiesvedībā, kas ierosināta par šā likuma un uz tā pamata izdoto noteikumu pārkāpumiem.

(4) Šā panta noteikumi neierobežo Komisiju atbilstoši kompetencei apmainīties ar noteikto funkciju pildīšanai nepieciešamo ierobežotas pieejamības informāciju ar:

1) institūcijām, kuras dalībvalstīs vai ārvalstīs ir atbildīgas par kredītiestāžu, apdrošinātāju, citu finanšu institūciju un finanšu tirgus uzraudzību;

2) iestādēm vai personām, kas Latvijas Republikā, dalībvalstīs vai ārvalstīs ir atbildīgas par ieguldījumu brokeru sabiedrību bankrota un likvidācijas procedūru;

3) personām, kas Latvijas Republikā, dalībvalstīs vai ārvalstīs veic likumā noteiktās iekšējās pārbaudes un revīzijas ieguldījumu brokeru sabiedrībās vai citās finanšu institūcijās, veicot finanšu tirgus uzraudzības funkcijas;

4) iestādēm, kas pārvalda ieguldījumu un noguldījumu kompensācijas shēmas, ja šāda informācija tām nepieciešama savu funkciju veikšanai;

5) valsts iestādēm vai struktūrām, kurām ir uzlikts pienākums pārraudzīt finanšu stabilitāti dalībvalstīs, izmantojot makroprudenciālo regulējumu;

6) dalībvalstu reorganizācijas struktūrām vai valsts iestādēm, kuru mērķis saskaņā ar normatīvajiem aktiem ir veikt reorganizāciju, kā arī aizsargāt finanšu stabilitāti;

7) dalībvalstu līgumiskajām vai institucionālajām klientu aizsardzības sistēmām;

8) institūcijām vai personām, kas saskaņā ar normatīvajiem aktiem ir atbildīgas par komerctiesību pārkāpumu atklāšanu un izmeklēšanu;

9) citām valsts pārvaldes iestādēm, kas ir atbildīgas par normatīvo aktu ievērošanu ieguldījumu brokeru sabiedrību un citu finanšu tirgus dalībnieku uzraudzības jomā, un darbiniekiem, kas rīkojas minēto iestāžu uzdevumā, ja informācijas izpaušana ir vajadzīga piesardzīgas uzraudzības nodrošināšanai.

(5) Šā panta noteikumi neaizliedz Komisijai sniegt ierobežotas pieejamības informāciju Eiropas Vērtspapīru un tirgu iestādei, Eiropas Sistēmisko risku kolēģijai, Eiropas Banku iestādei, Eiropas Apdrošināšanas un aroda pensiju iestādei, dalībvalstu centrālajām bankām un citām institūcijām, kas ir atbildīgas par maksājumu, tīrvērtes un norēķinu sistēmu pārraudzību, ja šāda informācija tām nepieciešama savu likumā noteikto funkciju veikšanai, kā arī publicēt saskaņā ar uzraudzības iestāžu prasībām veikto stresa testu rezultātus.

(6) Šā panta noteikumi neaizliedz Komisijai sniegt ierobežotas pieejamības informāciju regulētā tirgus organizētājam, centrālajam vērtspapīru depozitārijam un institūcijām, kas dalībvalstīs nodrošina tīrvērti un norēķinus par darījumiem ar finanšu instrumentiem, ja Latvijas Banka uzskata, ka šādas informācijas sniegšana ir nepieciešama, lai nodrošinātu šo institūciju atbilstošu rīcību, ja norēķinu dalībnieki nepilda savas saistības vai ir pamats uzskatīt, ka tie nepildīs savas saistības.

(7) Šā panta ceturtajā, piektajā un sestajā daļā noteiktās institūcijas un personas attiecībā uz informāciju, kas saņemta no Komisijas un dalībvalstu finanšu tirgus dalībnieku uzraudzības iestādēm, ievēro šādas prasības:

1) saņemto informāciju izmanto tikai to kompetencē esošo pienākumu veikšanai;

2) minētajām institūcijām un personām, tai skaitā to darbiniekiem pienākumu pildīšanas laikā un pēc tam, kad izbeigtas darba un cita veida līgumattiecības ar minētajām institūcijām vai personām, ir aizliegts publiski vai citādā veidā izpaust ar ieguldījumu brokeru sabiedrību darbību saistītu informāciju, kura iepriekš nav bijusi likumā noteiktajā kārtībā publicēta vai kuras izpaušanu nenosaka citi likumi. Šajā daļā minētās institūcijas vai personas normatīvajos aktos noteiktajā kārtībā ir atbildīgas par ierobežotas pieejamības informācijas nelikumīgu izpaušanu un par zaudējumiem, kas trešajām personām radušies šajā daļā minēto institūciju vai personu prettiesiskas rīcības dēļ;

3) saņemto informāciju minētās institūcijas vai personas ir tiesīgas izpaust vienīgi ar to personu iepriekšēju rakstveida piekrišanu, kuras tām attiecīgo informāciju sniegušas, un vienīgi tam nolūkam, kādam šī piekrišana dota.

(8) Šā panta pirmās daļas noteikumi neierobežo Komisiju atbilstoši kompetencei apmainīties ar ierobežotas pieejamības informāciju, pamatojoties uz procesa virzītāja pieprasījumu krimināllietā, saglabājot sniegtajai informācijai ierobežotas pieejamības statusu.

(9) Šā panta pirmās daļas noteikumi neierobežo Komisiju atbilstoši kompetencei informēt tiesībaizsardzības iestādi par uzraudzības funkciju pildīšanas laikā konstatētu iespējamu noziedzīga nodarījuma izdarīšanu un sniegt tai visu nepieciešamo informāciju.

(10) Komisija ir tiesīga pieprasīt ieguldījumu brokeru sabiedrībai informāciju, pamatojoties uz citas dalībvalsts ieguldījumu brokeru sabiedrību uzraudzības iestādes pieprasījumu un tādas ārvalsts ieguldījumu brokeru sabiedrību uzraudzības iestādes pieprasījumu, ar kuru ir noslēgts informācijas apmaiņas līgums. Šo informāciju citas valsts ieguldījumu brokeru sabiedrību uzraudzības iestādes drīkst izmantot tikai mērķim, kuram tā pieprasīta.

(11) Papildus šā panta ceturtajā daļā noteiktajam Komisijai ir tiesības sniegt šajā pantā minēto ierobežotas pieejamības informāciju šādām institūcijām:

1) Starptautiskajam Valūtas fondam un Pasaules Bankai – finanšu sektora novērtēšanas programmai paredzētajiem izvērtējumiem;

2) Starptautisko norēķinu bankai – kvantitatīvās ietekmes pētījumiem;

3) Finanšu stabilitātes padomei – tās uzraudzības funkciju izpildei.

(12) Komisija šā panta vienpadsmitajā daļā minētajām institūcijām ierobežotas pieejamības informāciju sniedz, ja ir saņemts motivēts pieprasījums un ir ievēroti šādi nosacījumi:

1) pieprasījums ir pienācīgi pamatots, ņemot vērā konkrētos uzdevumus, ko pieprasītāja institūcija veic saskaņā ar tai tiesību aktos noteiktajām pilnvarām;

2) pieprasījums ir pietiekami precīzs attiecībā uz pieprasītās informācijas būtību, tvērumu un formātu, kā arī tās izpaušanas vai nosūtīšanas līdzekļiem;

3) ir sniegts apliecinājums, ka pieprasītā informācija ir nepieciešama konkrētu pieprasītājas institūcijas uzdevumu veikšanai un ka tā nepārsniedz šai institūcijai ar tiesību aktiem piešķirto uzdevumu tvērumu;

4) ir sniegts apliecinājums, ka informācija būs pieejama tikai tām personām, kuras ir iesaistītas uzdevuma izpildē, un ka tām ir saistošas informācijas aizsardzības prasības, kas ir līdzvērtīgas šā panta septītās daļas 2. punktā minētajām prasībām.

(13) Šā panta vienpadsmitajā daļā minētajām institūcijām pēc pieprasījuma izvērtēšanas Komisija nosūta tikai apkopotu vai anonimizētu informāciju un ar citu informāciju dalās tikai Komisijas telpās."

16. Izslēgt 147.3panta astoto daļu.

17. Papildināt pārejas noteikumus ar 71. un 72. punktu šādā redakcijā:

"71. Šā likuma grozījumi, kas saistīti ar Finanšu un kapitāla tirgus komisijas pievienošanu Latvijas Bankai (vārdu "Finanšu un kapitāla tirgus komisija" (attiecīgā locījumā) aizstāšana visā likumā, izņemot pārejas noteikumus, ar vārdiem "Latvijas Banka" (attiecīgā locījumā), vārdu "normatīvie noteikumi" (attiecīgā locījumā) aizstāšana visā likumā ar vārdu "noteikumi" (attiecīgā locījumā), vārda "Komisija" (attiecīgā locījumā) aizstāšana attiecīgajos likuma pantos ar vārdiem "Latvijas Banka" (attiecīgā locījumā), vārdu "finanšu un kapitāla tirgus" (attiecīgā locījumā) aizstāšana visā likumā ar vārdiem "finanšu tirgus" (attiecīgā locījumā), 4. panta pirmās daļas un ceturtās daļas ievaddaļas izteikšana jaunā redakcijā, grozījumi 4.1panta pirmajā, trešajā un ceturtajā daļā, 10. panta desmitās daļas izteikšana jaunā redakcijā, grozījumi 103.2panta vienpadsmitajā un trīspadsmitajā daļā un 142.2panta septītās daļas izteikšana jaunā redakcijā, 147.3 panta astotās daļas izslēgšana), stājas spēkā vienlaikus ar Latvijas Bankas likumu.

72. Uz šā likuma pamata izdotie Finanšu un kapitāla tirgus komisijas noteikumi, normatīvie noteikumi, vadlīnijas un ieteikumi, kas pieņemti līdz šā likuma spēkā stāšanās dienai, piemērojami līdz dienai, kad Latvijas Banka apstiprina attiecīgus noteikumus, vadlīnijas vai ieteikumus, bet ne ilgāk kā līdz 2024. gada 31. decembrim."

Finanšu ministrs

J. Reirs